Nadal se titelverdedig-droom aan skerweRafael Nadal is in die tweede ronde van die Australiese Ope uitgeskakel. Foto: Twitter. Rafael Nadal se droom om sy Australiese Ope-titel suksesvol te verdedig het in ŉ nagmerrie ontaard toe Mackenzie McDonald hom met 6-4, 6-4 en 7-5 uitgeskakel het. Die 36-jarige speler – wat ŉ rits wedstryde in aanloop tot die toernooi verloor het – het weer eens met sy beweeglikheid gesukkel toe hy vermoedelik sy heup in die tweede stel seergemaak het. ŉ Rukkie later het hy die baan vir mediese behandeling verlaat. McDonald het daarna sy kans met al twee hande aangegryp om die verdedigende kampioen in skoon stelle te klop. Dit was Nadal se swakste vertoning by ŉ Grand Slam-toernooi in sewe jaar. Sy vrou, Maria, het verrigtinge in trane vanuit haar pawiljoensitplek dopgehou. Breaking News: Rafael Nadal is out of the Australian Open. The defending champion lost to Mackenzie McDonald after sustaining an injury. https://t.co/5AjtglR7Yo pic.twitter.com/uLAeWwWfwP — The New York Times (@nytimes) January 18, 2023 Maar – as ŉ mens eerlik moet wees – het McDonald selfs vóór die ontydige besering na die beter speler op die baan gelyk. Die 27-jarige Amerikaner het glad nie vir die Spaanse tennislegende teruggestaan nie en hy het veral met sy vurige afslaanwerk beïndruk. Nietemin het hy steeds Nadal se lof ná afloop van die wedstryd besing. “Dit was eintlik moeilik om gefokus te bly, maar ek kon die knoop deurhak. Rafa is ŉ ongelooflike kampioen en hy sal nooit gaan lê nie – maak nie saak hoe hopeloos dinge op die baan lyk nie. Ek is egter baie tevrede met my vertoning,” het McDonald gesê. Die twee spelers het een keer vantevore – by die Franse Ope in 2020 – rakette gekruis. Nadal het toe op ŉ drafstap met sy teenstander afgereken. “Die laaste keer wat ons teen mekaar gespeel het, was op die kleibane van Parys en dit is deksels moeilik om hom op só ŉ baan te klop. Maar op harde bane het ek geglo dat ek ŉ kans staan. Ek weet dat ek met my kragspel hom onder druk kan plaas. Ek is baie bly dat ek nou as ŉ oorwinnaar van die baan kan stap.” ????@RafaelNadal | @AustralianOpen | #AusOpen pic.twitter.com/qQ5iJTZ8vq — ATP Tour (@atptour) January 18, 2023